ದೀಪಾವಳಿ: ತಾಂಡಾಗಳಲ್ಲಿ ಮನೆಮಾಡಿದ ಸಂಭ್ರಮ ಹರಪನಹಳ್ಳಿ: ಕೋವಿಡ್ ಭೀತಿಯ ನಡುವೆಯೂ ದೀಪಾವಳಿ ಹಬ್ಬದ ಅಂಗವಾಗಿ ಮಾರುಕಟ್ಟೆಯಲ್ಲಿ ಶನಿವಾರ ಜನಜಂಗುಳಿ ಕಂಡುಬಂತು. ಮಾಸ್ಕ್, ಅಂತರ ಕಾಯ್ದುಕೊಳ್ಳುವ ನಿಯಮಗಳನ್ನು ಜನರು ಪಾಲಿಸಲಿಲ್ಲ. ತಾಂಡಾಗಳಲ್ಲಿ ವಿಶೇಷವಾಗಿ ದೀಪಾವಳಿ ಆಚರಣೆ ಮಾಡುವುದರಿಂದ ಹೊಸಬಟ್ಟೆ, ಮನೆಯಲ್ಲಿ ದಿನಬಳಕೆಯ ಸಾಮಾನು, ಆಭರಣಗಳ ಖರೀದಿಗೆ ಜನರು ಮುಗಿಬಿದ್ದಿದ್ದರು. ಮಾಡ್ಲಗೇರೆ ತಾಂಡಾ, ಉದ್ಗಟ್ಟಿ ತಾಂಡಾ, ಚನ್ನಹಳ್ಳಿತಾಂಡಾ, ಹಾರಕನಾಳತಾಂಡಾ, ನಂದಿಬೇವೂರು ತಾಂಡಾ, ಶಿವಪುರ, ಕಂಡಿಕೇರೆ, ಬಂಡ್ರಿ ತಾಂಡಾ, ಒಳತಾಂಡಾ, ಸೇವಾನಗರ, ಶಾಂತಿನಗರ, ಬೆಂಡಿಗೇರೆ ತಾಂಡಾ, ಗಿರಿಯಾಪುರ ತಾಂಡಾ ಸೇರಿ ತಾಲ್ಲೂಕಿನ ವಿವಿಧ ತಾಂಡಾಗಳಲ್ಲಿ ಹಬ್ಬದ ಸಿದ್ಧತೆ ಜೋರಾಗಿತ್ತು. ಈ ಬಾರಿ ಕೊರೊನಾ ಕಾರಣ ಮಲೆನಾಡಿನ ಕಡೆ ಕೂಲಿಗಾಗಿ ಹೋದವರ ಸಂಖ್ಯೆ ಕಡಿಮೆ ಇತ್ತು. ಈ ಕಾರಣ ಕುಟುಂಬಸ್ಥರು ಹೆಚ್ಚಿನ ಸಂಖ್ಯೆಯಲ್ಲಿ ಸ್ವಗ್ರಾಮದಲ್ಲಿದ್ದಾರೆ. ಇದು ತಾಂಡಾ ಜನರ ಸಂತಸ ಇಮ್ಮಡಿಗೊಳಿಸಿದೆ. ಶನಿವಾರ ಸಂಜೆ ಹಬ್ಬಕ್ಕೆ ಅಧಿಕೃತ ಚಾಲನೆ ದೊರೆತಿದೆ. ಯುವಕರು ಮನೆಗಳಲ್ಲಿ ಸಹೋದರಿಯರೊಂದಿಗೆ ಮನೆಗಳಲ್ಲಿ ದೀಪ ಬೆಳಗುತ್ತಾರೆ. ಭಾನುವಾರ ಸಂಜೆಯಿಂದ ಸಾಂಪ್ರದಾಯಿಕ ಉಡುಪು ಧರಿಸುವ ಯುವತಿಯರು ಹಣತೆ ಹಿಡಿದು ರಾತ್ರಿ ಹಟ್ಟಿಗೌಡನ ಮನೆ ಮುಂದೆ ಸೇರುತ್ತಾರೆ. ಬಳಿಕ ನೃತ್ಯ ಮಾಡುತ್ತಾ ಸಂಭ್ರಮಿಸುತ್ತಾರೆ.